Расм. Иродавий актларни психологик структураси

|
Расм. Иродавий актларни психологик структураси
|
bet | 66/125 | Sana | 10.02.2024 | Hajmi | 1,25 Mb. | | #154263 |
Bog'liq Umumiy pedagogika va psixologiya uslubiy ko\'rsatma 2023Расм. Иродавий актларни психологик структураси.6
1.Shaxsning irodaviy sifatlari
2.Iroda borasidagi nazariyalar
Shaxsning irodaviy sifatlari
Kishining irodaviy sifatlari ya’ni iroda kuchi, mustaqilligi jihatidan ayrim hollarda turlicha namoyon bo‘ladi. Irodaviy sifatlarning klassifikatsiyasi sxema tarzida quyidagicha ifodalanadi.
Har bir kishida irodaning ayrim sifatlari umr bo‘yi mustahkamlanib, shu odamning xususiy sifatlari (ya’ni doimiy xislatlari) bo‘lib qolishi mumkin. Shaxsning bu o‘ziga xos xususiyatlari harakter xislatlari deb ataladi. Har bir kishidagi biron bir irodaviy sifatlarning har qanday namoyon bo‘lishi shu kishi harakterining xislati bo‘lavermaydi.
Ayrim hollarda hatto tasodifiy ravishda kishi kuchli iroda ko‘rsatishi mumkin, ayrim hollarda mazkur kishining irodasi, umuman kuchli iroda kuchi shu kishi harakterining xislati ekanligidan dalolat beravermaydi. Bu kishining irodasi kuchli deb aytish uchun uning iroda kuchini bir marta emas, bir necha marotaba namoyon qilganini bilmoq kerak.
Kishining harakterini ta’riflaganimizda falon kishi dadillik qildi, rost gapirdi demasdan, balki bu odam dadil, rostgo‘y, to‘g‘riso‘z deb ataymiz. Buning ma’nosi shuki dadillik va rostgo‘ylik, to‘g‘riso‘zlik shu odamning xususiyatlaridir, harakter xislatlaridir, tegishli sharoitda bu kishi dadillik, rostgo‘ylik, to‘g‘riso‘zlik xislatlariga ega ekanligini namoyon qildi deb aytamiz. Kishi harakterini, xislatlarini bilib olgach, uning biron ish-harakatda qanday yo‘l tutishini ancha aniq bilib olamiz, oldindan aytib bera olamiz.
Iroda kuchi va harakter qat’iyati. Iroda ma’lum kuch bilan yuzagachiqadi: ba’zi hollarda kishining irodasi kuchli sur’atda namoyon bo‘lsa, boshqa hollarda kuchsiz namoyon bo‘ladi.
Iroda kuchi irodaning muhim sifatidir. Iroda kuchining turli darajasi irodaviy jarayonning hamma bosqichlarida ko‘rinadi. Iroda kuchi avvalo ehtiyojlarni his qilishda va intilishda ko‘rinadi, biz kuchli hamda kuchsiz intilishlarni, kuchli hamda kuchsiz xohishlarni farq qilamiz.
Iroda kuchi ravshan va aniq maqsad qo‘yishda, shuningdek mazkur maqsadga yetishishga yordam beradigan yo‘l, vosita va usullarni ochiq tasavvur qilishda namoyon bo‘ladi. Bu ochiq ravshanlik darajasi esa kishining turmush tajribasiga, bilimiga va umumiy saviyasiga bog‘liq. Aniq maqsad qo‘yishda inson tafakkuri va ayniqsa real xayollar (fantaziya) ning taraqqiy etishi xususiyatlari katta ro‘l o‘ynaydi.
Iroda kuchi tezlik bilan qarorga kela olishda va qaro‘rni mustahkamligida, sabotlilikda ko‘rinadi. Yuksak g‘oyaviy tamoyillarga asoslangan oqilona qat’iyatlik va sabotlik kuchli iroda belgilaridandir. Qat’iyatsizlik ikkilanish, qabul qilingan qaro‘rning bajarilishiga shubha bilan qarash va sabotsizlik kuchsiz iroda belgilaridandir.
Iroda kuchi jasorat deb ataladigan dadillikda ayniqsa ravshan ko‘rinadi. Jasorat kishining shunday holatiki, bunda kishi tez qarorga keladi va uni bajarishga ahd qiladi. Hatto salomatligini va hayotini xavf ostida qoldirishi mumkinligi hayoliga ham kelmaydi. Jasorat kishining boshqa kishilarga emas, balki o‘ziga bergan amridir. Kishi ahloqiy burchining talabiga ko‘ra, buyuk maqsadga erishish uchun bir zumda hayot bilan o‘limdan birini tanlab olsa, bunday jasorat iroda kuchi ekanligini ko‘rsatadi.
Jasorat shunday qarorki, u go‘yo ish-harakatga aylanadi. Bu ish-harakat esa kuchli zo‘r berishni talab qiladi. Harakter xislati bo‘lgan dadillikda odamning qanchalik puxta o‘ylab ish ko‘rishiga qarab, bu dadillik maxsus tusga kiradi.
Puxta o‘ylab ish ko‘rishni o‘zi yuksak g‘oyaviylikka va kishining axloqiy tamoyillariga asoslangan taqdirda ijobiy xislat hisoblanadi. O‘ylab, shoshmasdan bir qarorga keladigan kishilarni mulohazakor kishilar deb ataymiz.
Odatda o‘zgaruvchan ayrim hislar kayfiyatlar ta’sirida tez bir qarorga keladigan harakterli, dadil kishilar ham mavjud. Bular hissiyotga beriladigan tasodifiy kayfiyatli kishilardir. Bunday kishilar odatda sabotsizligi, shoshma-shosharligi va kalta o‘ylashi bilan ajralib turadilar.
Kishi uncha ikkilanmasdan o‘ylab, e’tibor bilan to‘g‘ri bir qarorga kelsa va shu qaro‘rni dadil amalga oshira bilsa, dadillik harakterning ijobiy xislati bo‘ladi.
Bir necha imkoniyatdan birini tanlab olishga to‘g‘ri keladigan ish – harakat bir qadar xavf-xatar bilan bog‘langan bir murakkab vaziyatda dadillik ayniqsa yaqqol ko‘rinadi. Qat’iyatsizlik harakterning salbiy xislatidir, qat’iyatsizlikda kishi sustlik bilan bir qarorga keladi, qabul qilgan qarorini ko‘pincha o‘z vaqtida bajarmaydi. Bunday odam qabul qilgan qarori to‘g‘riligiga shubhalanadi, turli imkoniyatlardan birini tanlab olishda ikkilanadi, ayniqsa qiladigan ish-harakatlari xavf-xatar bilan bog‘langan bo‘lsa, shunday ahvolga tushadi. Shu sababli qat’iyatsiz kishilar ko‘pincha kam faolliklari bilan ajralib turadilar yoki umuman passiv bo‘lib, yalqov, tanbal degan taassurot tug‘diradilar.
Sabotlilik dadillikka chambarchas bog‘liq bo‘lib, harakterning ijobiy xislati hisoblanadi. Harakterning bu xislatiga ega bo‘lgan kishilar qabul qilgan qarorlarini odatda o‘zgartirmaydilar, bekor qilmaydilar va bu qarorlarini bajarmasdan qo‘ymaydilar. Bu kishilar va’dalarining ustidan chiqadilar, aytgan so‘zlarini albatta qiladilar, ularning gapi bilan ishi bir bo‘ladi. Ularga ishonsa bo‘ladigan subutli insonlardir.
Qabul qilingan qarorlarini ko‘pincha bekor qiladigan, bergan va’dalarini ustidan chiqmaydigan, aytgan so‘zidan tonadigan kishilar subutsiz hisoblanadi.
Kishi irodasining kuchi va qat’iyati harakterning irodaga bog‘liq bo‘lgan qaysi xislatlarida ifodalangan bo‘lsa o‘sha xislatlar eng yorqin xislatlardan hisoblanadi. Bu xislatlar har bir kishining harakterida bir qadar namoyon bo‘ladi. Ammo hamma kishilarni va har qanday odamni irodasi kuchli, harakteri kuchli deb bo‘lmaydi. Balki shu sifatlari bilan boshqa kishilardan ajralib turgan odamlargina irodasi kuchli, harakteri qat’iy deb ataladi. Iroda kuchi va qat’iyati odamning o‘zini tuta bilishida, jasurligida, matonatida va chidamliligida namoyon bo‘ladi.
Iroda kuchi qabul qilingan qaro‘rni o‘z vaqtida bajarishda ko‘rinadi. Shuning uchun qaro‘rni bajarmaslik yoki uning bajarish muddatini doimo paysalga solish, galdan-galga qoldiraverish, boshlagan ishini oxiriga yetkaza bilmaslik irodaning kuchsizligi alomatidir.
Lekin qabul qilingan qaro‘rni bajarish har qanday qilingan ish-harakatning, irodaning kuchli ekanligidan darak beravermaydi. Iroda kuchi asosan irodaviy harakatlar yordami bilan qanday to‘siqlar yengilganiga va shu yo‘l bilan qanday natijalarga erishilganligiga qarab aniqlanadi. Irodaviy zo‘r berish vositasida bartaraf qilinadigan qarshilik va qiyinchiliklar darajasi va harakteri iroda kuchining ob’ektiv ko‘rsatkichi bo‘lib xizmat qiladi.
Kishi katta to‘sqinliklarni, qiyinchiliklarni, qarshiliklarni irodaviy zo‘r berish va irodaviy harakatlar yordami bilan bartaraf qilib, zo‘r muvafaqqiyatlarga erishsa, bu kishi irodasi kuchli ekanligini ko‘rsatadi.
Kosmonovtlar mislsiz iroda kuchini butun jahonga namoyish qilishadi. Bu qahramonlar kosmik parvozlarga tayyorlanish davrida ham, parvoz paytida ham o‘z irodalarining yuksak sifatlarini namoyish etadilar. Bu qahramonlar kuchli iroda va uning xilma-xil ko‘rinishlari o‘z harakterining asosiy xislati bo‘lgan kishilarning yorqin misolidir. 7
Kishi irodasining kuchsizligi uning juda arzimas to‘sqinliklarni ham bartaraf qila olmasligida ko‘rinadi. Masalan, ba’zan kishi biron kerakli xatni yozishga yoki biror zarur ishni boshlashga o‘zini majbur eta olmaydi.
Irodaning kuchsizligi odatda irodasizlik deb ataladi. Qaro‘rni bajarish jarayonidagi ixtiyoriy ish-harakatlardagi iroda kuchi o‘zini tuta bilishda, jasurlik, sabot va matonat, chidam va toqatda namoyon bo‘ladi.
Kitobda iroda kuchi va motivatsiya bir-biridan farqlangan. Mualliflar irodani iroda kuchiga sinonim sifatida ishlatadi va Kurt Levinning nazariyasini qisqacha tushuntiradi. Levin motivatsiya va iroda bitta narsa deb uqtirganda, mualliflar boshqacha fikr yuritadi. Ularning fikricha. Istakning ma;lum bir bo‘sag‘asi bo‘lib, u motivatsiyani irodadan ajratib turadi: agar I, u motivatsiya, agar oshsa iroda deyiladi. Iroda haqidagi zamonaviy qarashlar impulsive boshqaruv (Kuhl va Heckhausen) hamda ta’lim (Corno)ni qamrab oladi. Copno modeliga ko‘ra bo‘yinbog‘ ta’lim olish jarayonidagi irodaviylikdir.8
O‘zini tuta bilish nomidan ham bilinib turibdiki, kishining o‘zini idora qila bilishi va o‘zini qo‘lga ola bilishi demakdir. O‘zini tuta bilish kishining oldiga qo‘ygan maqsadlariga yetishuvida to‘sqinlik qiluvchi, irodasini bo‘shashtiruvchi ichki holatlarni yengishda ko‘rinadigan kuchli irodadir. Bunday holatlarga masalan, qo‘rqish, o‘z kuchlariga ishonmaslik, zerikish, qayg‘urish hissi kiradi. Bunday holatlar kishini faoliyat ko‘rsatmaslikka rag‘batlantiradi yoki qo‘yilgan maqsadlarga qarama-qarshi bo‘lgan g‘ayri ixtiyoriy harakatlarda o‘z ifodasini topadi. Bunday holatlar har kimda bo‘ladi. Ammo odamning shaxs sifatidagi xususiyati shundan iboratki, u o‘zidan ana shu salbiy va keraksiz holatlarni iroda kuchi bilan o‘zgartira oldi yoki bartaraf qila oladi. Bu borada K.D.Ushinskiy quyidagi so‘zlarni keltirib o‘tadi: “Qo‘rquvni his qilmasdan xavf-xatarga o‘zini uradigan kishi mard emas, balki eng kuchli qo‘rquvni ham bosa oladigan va qo‘rquv ta’siriga berilmagan, xavf-xatarni o‘ylamaydigan kishi marddir”.
O‘zini tuta bilish kishi harakterining xislati bo‘lib, asosan ichki irodaning namoyon bo‘lishidan iborat. Bu xislat kishining o‘z xulq-atvorini nazorat qila bilishda o‘zini, o‘z harakatlarini, nutqini qo‘lga ola bilishida, shu sharoitda keraksiz yoki zararli deb qaraladigan harakatlardan o‘zini tiya bilishida ifodalanadi. Harakter shu xislatiga ega bo‘lgan kishilar o‘zlarini qo‘lga ola biladilar. Ular o‘zlarini tuta biladilar, ular uyushqoq kishilardir.
O‘zini tuta bilmaslik irodaning kuchsizligini yaqqol ko‘rsatuvchi belgidir. Odam o‘zini qo‘lga ola bilmaganda o‘z mayllarini, ixtiyorsiz harakatlarini nazorat qila olmaganda g‘ayri ixtiyoriy faollik ko‘rinishlari reflekslar, instinktlar, tasodifan ko‘ngildan kechadigan hislar, qo‘rquv, hadik-shubha, gumon, g‘azab, rashk, ichiqoralik, affektiv holatlar va shu kabilar kishi irodasini bo‘g‘ib qo‘yadi. Bunday hollarda odam o‘zini tiya olmay qoladi.
O‘zini tiya olmaslikning eng yomon ko‘rinishi bo‘zuqlikdir. Bo‘zuqlik butunlay instinktlar va salbiy emotsiyalar ta’sirida bo‘lish demakdir.
Jasurlik kishining omonligi va hayoti uchun havfli bo‘lgan to‘sqinliklarni bartaraf qilishda ko‘rinadigan iroda kuchidir. Masalan, parashyutchi har gal o‘zini samolyotdan tashlaganda jasurlik qiladi. Jasurlik o‘zini tuta bilishga chambarchas bog‘liq. Jasurlik bor joyda o‘zini tuta bilishlik mavjud. Kishi o‘zini tuta bilsa jasurlik qila oladi. Biron maqsadga yetishish yo‘lida mutassil jasurlik ko‘rsatish, dovyuraklik jasorat deyiladi.
O‘zining hayoti uchun xatarli to‘sqinliklarni yengishga doimo tayyor turgan va shunday to‘sqinliklarni yenga oladigan kishilarni jasur kishilar deb ataymiz. Bular xavf-xatardan cho‘chimaydigan, harakteri kuchli, dovyurak, botir kishilardir.
Jasurlikning yo‘qligi irodaning kuchsizligini ko‘rsatadi. Buni qo‘rqoqlik, nomardlik deb ataymiz. Irodasi kuchsiz bo‘lgan bunday kishilar odatda qo‘rqoq, yuraksiz kishilar deb ataladi. Sabot, matonat ma’lum maqsadga yetishda ko‘pincha o‘zoq vaqt davomida irodamizga ta’sir etib turuvchi katta to‘sqinlik va qiyinchiliklarni bartaraf qilishga to‘g‘ri keladi. Irodaning bunday ko‘rinishi shaxsning eng muhim sifati bo‘lib, iroda kuchining yaqqolligini ko‘rsatadi.
Sabot, matonat – qandaydir bir aniq maqsadni ko‘zlab, muntazam ravishda irodaviy zo‘r berish demakdir.
Ammo kishilarning hayoti va faoliyatida ba’zan shunday hollar ham bo‘ladiki, kishi o‘z oldiga qo‘ygan qandaydir zarur maqsadlarni bajarishda yetib bo‘lmaydigan yoki kishiga shunday bo‘lib tuyo‘ladigan to‘sqinliklarga uchrab qoladi. Bunday hollarda kishi ba’zan qabul qilgan qaro‘rni o‘zgartiradi, bekor qiladi, u qiyinchiliklardan qo‘rqishi va o‘z oldiga qo‘ygan maqsadidan voz kechishi mumkin. Ba’zan shunday bo‘ladiki, talaba to‘satdan o‘qishni tashlaydi. Ilgari tanlagan ehtiyojidan voz kechadi, boshlagan ishini oxiriga yetkazmay, o‘lda-jo‘lda qoldirib ketadi.
Kishi o‘z harakat, maqsadini yaxshi o‘ylamaganda maqsadga yetishsa, yordam bera oladigan vosita va usullarni puxta o‘ylamaganda, o‘zining kuch – imkoniyatlarini yetarli yoki to‘g‘ri hisobga olmaganda odamda belgilangan maqsaddan shu tariqa qaytadi, irodasida chekinadi. Dastlabki muvaffaqiyatsizlikka haddan tashqari katta ahamiyat berilganda, bu muvaffaqiyatsizlikka noto‘g‘ri, yoki yengil baho berilganda, unga faqat salbiy tomondan qaraganda shunday bo‘ladi. Kishi muvaffaqiyatsizlikka uchrash bilan bir vaqtda o‘z kuchlariga, o‘z imkoniyatlariga, o‘z qobiliyatlariga ishonmaganda odam “ruhi tushib”, o‘zini passivlikka qo‘l qovushtirib o‘tirishga mahkum etadi. Albatta umuman irodasi kuchsiz kishilarda shunday bo‘ladi. Bunday kishilar irodasining o‘smaganligi, yetarlicha tarbiyalanmaganligi bilan farq qiladi.
Ammo irodali mavjudot bo‘lgan odam hayot va faoliyatida jamiyat yoki o‘zi uchun muhim ahamiyatga ega bo‘lgan maqsadidan qaytmasligi ham mumkin. U iroda kuchiga zo‘r berib, to‘sqinliklarga qarshi ko‘rashni kuchaytirishi, qabul qilingan qaroriga yarasha o‘zoq vaqt ish ko‘rishi mumkin. Barcha to‘sqinlik va qiyinchiliklarga qaramay u zarur natijani qo‘lga kiritmoq uchun damba-dam, orada vaqt o‘tkazib zo‘r berishi, g‘ayratini ko‘rsatib ishlashi mumkin.
Kutilgan maqsadga yetishda katta qiyinchiliklar va yengib bo‘lmaydigan to‘siqlar bo‘lsa, kishi shu maqsadga yetishi uchun zarur yo‘l, vosita va usullarni o‘zgartirib, yangi usullarni qidirib topishi mumkin. Katta to‘sqinliklarni bartaraf qilib, o‘zoq qunt qilib, maqsadga yetishda ko‘rinadigan bunday iroda kuchi sabot-matonat deb ataladi. Shunday iroda sifatiga ega bo‘lgan kishi esa sabot-matonatli, kuchli irodali, qat’iy harakterli kishi deb ataladi.
Har qanday faoliyatning, jumladan o‘qib, o‘rganishning muvaffaqiyati sabot-matonatga bog‘liq. Bilimli bo‘lmoq uchun sabot-matonat kerak. Har bir sohada-texnika, san’at, mo‘zika, sport va shu kabi sohalarda bilim va malaka ortirmoq uchun sabot-matonat kerak.
Sabot-matonat harakterning eng qimmatli xislatidir. Bu xislat kishining maqsadga yetish yo‘lida qanday qiyinchilik va to‘sqinliklar bo‘lishidan qat’iy nazar shu maqsadga erishishida o‘z ifodasini topadi.
Harakter xislati bo‘lgan sabot-matonat ba’zi kishilar faoliyatining hamma sohalarida namoyon bo‘ladi boshqa kishilarda esa bu xislat ularning manfaatlari bilan bog‘langan, va ayrim faoliyat sohalarida ko‘rinadi.
Sabot-matonatli kishilar boshlagan ishlarini hamisha oxiriga yetkaza biladilar. Ular o‘zlariga nisbatan ham boshqa kishilarga nisbatan ham talabchan bo‘ladilar.
Sabot-matonatli kishilar muvaffaqiyatsizlikka uchraganda ruhini tushirmaydi, balki aksincha, maqsadga erishish uchun ishga yanada qat’iyroq kirishadi, shu maqsadga erishishning yangi yo‘l va vositalarini izlab topadi.
Sabot-matonatli kishilar o‘ziga va boshqa kishilarga nisbatan talabchanligi bilan ajralib turadilar. Ular belgilangan yo‘ldan yurishlariga to‘sqinlik qila oladigan hamma narsaga qarshi tura oladigan, bu to‘sqinliklarni yenga oladigan matonatli kishilardir.
Sabot-matonat irodaning chidam va toqat degan sifati bilan ham chambarchas bog‘liq.
Maqsadga yetishda bartaraf qilinadigan to‘sqinlik va qiyinchiliklar kishidan kuch va vaqt sarf qilishni talab etibgina qolmay, balki ko‘pincha jismoniy va ruhiy azob beradi ham.
Kishining o‘z faoliyatida ba’zan sovuq va issiqdan, yomg‘ir va qordan, qattiq toliqish, och qolishdan, hamma turli kasalliklardan azob chekadigan kishi o‘z oldiga qo‘ygan maqsadiga sodiq bo‘lib shu maqsadga yetishga intilaversa, bunday intilishlarda ko‘rinadigan iroda chidam va toqat deb ataladi. Odamning organizmidagi yemirilish jarayonlarini yengishda ifodalanadigan ajoyib iroda o‘zini tuta bilish va matonatni ko‘rsatadigan misollar talaygina bo‘lib, u quyidagi misollardan birida keltirib o‘tiladi.9
Alievning bir o‘zi havo jangida dushmanning yettita samolyotiga qarshi mardonavor ko‘rashdi va hammasini urib tushirdi. Kuchlar teng bo‘lmagan bu jangda Alievning samolyotini dushman o‘qlari teshib yuborgan edi. Aliev o‘zi bir necha bor yaralandi. Ammo u o‘zini yo‘qotib qo‘ymay, samolyoti bilan o‘z aerodromiga borib qo‘ndi. Aerodromiga yetib borguncha dushman egallab olgan yerlardan uchib o‘tishi kerak edi. Dushmanning zenit to‘plari Alievning samolyotini qattiq o‘qqa tutdi va samolyotining bir necha joyini snaryad parchalari teshib yubordi. Uchuvchi yana bir necha marta yaralandi. Lekin Aliev bu safar ham sarosimaga tushmay samolyotini boshqarib boraverdi va uni o‘z aerodromiga eson-omon qo‘ndirdi. Samolyot kabinasi ochilganda uchuvchi o‘lgan edi. U ikki qo‘lidan, oyog‘idan, ko‘ragidan, yelkasidan, orqasidan, jag‘idan va boshidan yaralangan edi. Vrachning aniqlashishicha, og‘ir yarador bo‘lgan Alievning bu holda ucha olishi sira mumkin emas edi. Ammo Aliev samolyotini boshqarib, aerodromga to‘g‘ri qo‘na olgan. Uchuvchining irodasi va o‘zini tuta bilishi tufayli o‘qning yemiruvchi kuchlaridan g‘olib kelib, umrining so‘nggi daqiqalarini cho‘zishga erisha oldi.
Sabot-matonatli chidamli va toqatli kishilar maqsadga yetishishda va qiyinchiliklarga qarshi ko‘rash jismoniy va ruhiy azoblarga hamda boshqa mashaqqatlarga chiday oladilar. Ular har qanday vaziyatda o‘zlarini tuta oladilar, jasurlik, mardlik, botirlik, qat’iyat ko‘rsata oladilar .
Bunday harakterli kishilarga optimallik kayfiyati, hayotga quvnoqlik bilan qarash, porloq kelajakka doim ishonch bilan boqish, boshqa kishilarga o‘z kuchlari va mehnat imkoniyatlariga yetishish kabi xislatlar xosdir.
O‘zini tuta bilish jasurlik sabot-matonat, chidam va toqatda ko‘rinadigan kuchli iroda mardlik deb ataladi. Shu sifatlar bilan farq qiladigan kishilar esa mard kishilar deb ataladi.
Kishilarning hayoti va faoliyatida shunday hollar ko‘p bo‘ladiki, bunda odam zarur paytida o‘zini tuta olmay qoladi, jasurlik, sabot-matonat, intizomlilik ko‘rsata olmaydi. Harakter xislati irodasiz kishilar mavjud, bunday kishilar irodasi kuchsiz yoki irodasiz kishilar deyiladi. Bunday kishilar irodasi kuchsiz yoki chidamsiz kishilar deyiladi. Bular xatto arzimas qiyinchilik va to‘sqinliklarni ham bartaraf qila olmaydigan kishilardir. Bular salgina muvaffaqiyatsizlik yoki qiyinchilik kelib chiqqanda ham o‘z oldiga qo‘ygan maqsaddan voz kechib ish harakatini to‘xtatadigan, o‘z qarorini bekor qiladigan yuraksiz, qo‘rqoq kishilardir. Ular vaziyat talab qilganda zarur jasurlik sabot-matonat, chidam, toqat, qat’iyat ko‘rsatmaydilar. Bular cho‘chima, yalqov joni paxta kishilardir. Bunday kishilarning xatti-harakatlari odatda ularning o‘zidan ko‘ra tashqi sharoitga bog‘liq bo‘ladi.
Bunday harakter xislatlarga ega bo‘lgan kishilar pessimistik kayfiyatda bo‘lib, dunyoga va hayotga umidsizlik bilan qaraydilar. Ular doimo barcha kishilarning salbiy, yomon tomonlarini ko‘radilar, bu kishilarning fikricha, o‘zlarining barcha kamchiliklari va muvaffaqiyatsizliklarining sababchisi boshqa kishilardir. Bu xildagi ba’zi kishilar passiv beparvo kayfiyatda bo‘ladilar.
Irodaning mustaqilligi. Kishilaring irodaviy harakatlariga ularning mustaqillik darajasiga qarab ham baho beriladi. Irodaviy harakatlarning mustaqilligi kishining avvalo tashabbuskorligida ko‘riladi. Tashabbuskorlik biror bir ishni shaxsan boshlab yuborish demakdir. Tashabbuskorlik odatda tevarak-atrofdagi sharoit hamda ijtimoiy hayot talablarini epchillik, mohirlik bilan hisobga olish va ko‘pincha kelajakni, yangilikni oldindan ko‘ra bilish qobiliyati bilan bir vaqtda namoyon bo‘ladi.
Tashabbuskor kishi shaxsiy hayotida ham, ijtimoiy faoliyatida ham vaziyat va turmush talablarini hisobga ola biladi, shu bilan bir vaqtda vazifalarni ilgari suradi, qo‘yilgan vazifalarni amalga oshirish uchun yo‘l va vositalari tanlaydi va bu vazifalarni hal etishda faol ishtirok etadi.
Mustaqillik qilinilmagan va qilinilgan ish-harakatlar uchun javobgarlik sezishda ko‘rinadi. Javobgarlikni sezish ayni harakatlarning to‘g‘riligiga, maqsadga muvofiq ekanligiga va zarurligiga ishonch hosil qilish demakdir.
Irodaning mustaqilligi yana boshqa kishilarning fikr, maslahat va takliflarini tanqidiy ko‘z bilan mulohaza qilib chiqishda ham ko‘rinadi. Tanqidiy ko‘z bilan mulohaza yuritish harakter xislati bo‘lib, boshqa kishilarning birga maslahat va takliflarini diqqat bilan tahlil qilishda ko‘rinadi, harakterning shu xislati bo‘lgan kishi boshqa kishilarning fikr va maslahatlariga e’tibor bilan quloq soladi, ularga muayyan tamoyillar nuqtai nazaridan baho beradi, ijobiy foydali narsani qabul qilib undan foydalanadi, salbiy befoyda narsani dalillar bilan rad etadi.
Ayrim kishilarning iroda mustaqilligi ba’zan qaysarlik kabi maxsus holatda ko‘rinadi. Bu holat shundan iboratki, odam boshqa kishilarning aytgan hamma gaplariga, maslahat, iltimoslariga qarshilik ko‘rsatadi. Qaysarlik qilayotgan odam yo buyurilgan ishni qilmasdan, o‘z bilganini qilaveradi yoki buyurilgan ishni teskarisini qiladi.
Intizomlilik – harakter xislati bo‘lib, jamiyat talablariga ongli ravishda o‘z ixtiyori bilan bo‘ysina bilishda ko‘rinadi. Intizomlilik, jumladan, belgilangan tartibga aniq rioya qilishda, olingan va’dani vijdonan bajarishda, o‘z burchiga ongli ravishda bo‘ysinishda o‘z ifodasini topadi.
Intizomli kishi mustaqil tashabbuskor bo‘lib, ayni vaqtda qabul qilingan qarorlarni so‘zsiz ijro etadi, jamiyat manfaatlariga va axloq tamoyillariga itoat qila biladi.
Mustaqillik ayni vaqtda irodaning kuchli ekanligini ham ko‘rsatadi. Iroda kuchi katta to‘sqinliklarni bartaraf qila olish qobiliyati bilangina ifodalanmay, tashabbuskorlik ko‘rsatish, mustaqillik, dadillik ko‘rsatish va qabul qilingan qarorlar uchun, o‘z xatti-harakatlari uchun mas’uliyat sezish bilan ham ta’riflanadi.
|
| |